የግብር ግምት አቅምን ያላገናዘበ በመሆኑ እንደገና እንዲታይላቸው ነጋዴዎች ጠየቁ
 የተሰጣቸው ደረጃና የተጠለባቸው የግብር ግምት አቅምን ያላገናዘበ በመሆኑ እንደገና እንዲታይላቸው የጋምቤላ ከተማ ነጋዴዎች ጠየቁ፡፡በግብር አወሳሰን ችግሮችና መፍትሄያቸው ዙሪያ የከተማው ነጋዴዎች ከክልሉ ገቢዎች አስተዳደር ባለስልጣን ጋር በጋምቤላ ተወያይተዋል፡፡በውይይቱ ወቅት ነጋዴዎቹ እንዳሉት የተጠለባቸው የግብር ግምት  በመረጃ ላይ ያልተመሰረተ ነው።ከነጋዴዎች መካከል ወይዘሮ አልማዝ አደነ በሰጡት አስተያየት የተጣለው ግብር ያልተገባና አቅማቸውን ያላገናዘበ መሆኑን አመልክተዋል፡፡''ባለፉት 30 ዓመታት ግብር ከፍያለሁ፤እንደ ዘንደሮው ተጥሎብኝ አያውቅም በግዴለሽነት ነው የተሰራው፤ ስለሆነም እንደገና ተወካዮች ባሉበት ሊታይልን ይገባል''ያሉት ደግሞ ሌላው የከተማው ነጋዴ አቶ ንጉሴ ያለው ናቸው።አስተያየት ሰጪው አክለውም በተቀመጠው አጭር ጊዜ ውስጥ ግብር ለመክፍልም ሆነ ፍቃድ ማደስ ስለማይቻል ተጨማሪ ጊዜ መሰጠት እንዳለበትም ጠቁመዋል፡፡ሌላው ነጋዴ አቶ መንገሻ ቦንጎ በበኩላቸው  በመኖሪያ ቤታቻው 10 ሺህ ብር በማይሞላ ገንዘብ እየሰሩ እያለ በደረጃ ''ለ'' የግብር ከፋዮች ውስጥ መከታተቸውን ገልጸዋል።ይህም በመረጃ ያልደገፈና ከአቅማቸው በላይ በመሆኑ ቅር መሰኘታቸውን አስረድተዋል፡፡የነጋዴው ተወካዮች፣ የቀበሌ አመራሮችና ባለሙያዎች በተገኙበት እንደገና እንዲታይላቸውም አስተያየት ሰጪዎቹ ጠይቀዋል፡፡የጋምቤላ ክልል ገቢዎች ባለስልጣን ምክትል ዳይሬክተር አቶ ኦኬሎ ኝጌሎ በሰጡት ምላሽ  የግብር ከፋይነት ደረጃና የተጣለው ግብር አዲሱን የገቢ አዋጅና የቀን ሽያጭ ግምትን መሰረት ባደረገ መልኩ የተከናወነ መሆኑን አስረድተዋል።የደረጃና የግብር አወሳኑን በቢሮው ባለሙያዎች ብቻ ሳይሆን የቀበሌ አመራሮችና የንግዱ ማህበረሰብ ተወካዮች በተገኙበት መሆኑን ጠቁመው "ይህም ሆኖ እንደገና እንዲታይላችው አግባብነት ያለው ቅሬታ ያቀረቡ ነጋዴዎች ማሻሸያ ተደርጎላቸዋል" ብለዋል።አሁንም ቢሆን የቅሬታ ማቅረቢያ ጊዜው ቢጠናቀቀም እንዲከፈሉ ከተወሰው ግብር ውስጥ ግማሹን በመፈጸም  ቅሬታ ማቅረብ እንደሚችሉ አስታውቀዋል።የባለስልጣኑ ዋና ዳሬክተር አቶ ኳንግ አኳይ በበኩላቸው በስራ ቦታቸው  ያልነበሩ ነጋዴዎች ትክክልኛ መረጃ ካለመገኘቱ ጋር ተያይዞ በአንዳንድ ነጋዴዎች ላይ ችግሮች ሊኖሩ እንደሚችሉ ገልጸዋል።ያልተገባ ግብርና ደረጃ ተጥሎብናል ብለው እንደገና እንዲታይላቸው ቅሬታ ያላቸውን ነጋዴዎች ቢሮው ለማስተናገድ ዝግጁ መሆኑን አስታውቀዋል።(ኢዜአ) 